Podlitiek: Beëindig die aandklokreël; partye deur EFF verveel | Maroela Media
'n Polisiebeampte staan by sy voertuig tydens 'n patrollie om die aandklokreël af te dwing. (Foto: Wikus de Wet/AFP)
Dié week se episode van Podlitiek skop af met 'n bespreking oor AfriForum se veldtog en beoogde litigasie teen die minister van samewerkende regering en tradisionele sake oor die aandklokreël.
AfriForum voer aan dat die redes om die aandklokreël steeds te handhaaf maar skraps is en dat die besluit om dit dus te laat geld onredelik, irrasioneel en arbitrêr is. 'n Mens mag dalk wonder hoekom AfriForum juis nou hierdie litigasie beplan, en Daniël verskaf 'n pragmatiese antwoord oor hoe litigasie met betrekking tot openbare belang suksesvol aangepak word.
Die gesprek draai volgende na die verskeie onderhandelings in Suid-Afrika se munisipaliteite waar koalisieregerings en ooreenkomste tussen politieke partye gesluit moet word voor 23 November 2021. Dit is interessant om te sien hoe die EFF breedvoerig verwerp word as koalisievennoot terwyl verskeie ander partye soos die IVP, PA en Good vinnig saam met die ANC in die bed spring wanneer daar mag op die spel is.